6. Forslag til tillæg nr. 3 til Indsatsplan [adresse] for grundvandsbeskyttelse (Åben)
Tidl. politisk behandling BY, 27.10.20, pkt. 12, BY, 22.02.22, pkt. 9
Forventet sagsgang
TM-U, ØK, BY, høring, TM-U, ØK, BY
Lovgrundlag
Vandforsyningsloven, Indsatsplanbekendtgørelsen, 
Miljøbeskyttelsesloven
SAGENS INDHOLD
Byrådet skal i denne sag tage stilling til udsendelse af forslag til ”Tillæg nr. 3 til 
Indsatsplan [adresse]” i offentlig høring. Tillægget omhandler udpegning af 
pesticidsårbare arealer omkring boringsnære beskyttelsesområder (BNBO). Tillægget vil give mulighed for 
at påbyde pesticidfri dyrkning også på arealer i umiddelbar tilknytning til BNBO, svarende til en tilpasning 
til drifts- og brugsgrænser. Den nuværende ”Indsatsplan Favrskov” giver kun mulighed for at påbyde 
pesticidrestriktioner inden for selve BNBO. Med tillægget opnås således en grundvandsbeskyttende indsats 
på hele det areal, som lodsejeren kompenseres for.
Den digitale udgave af forslag til ”Tillæg nr. 3 til Indsatsplan [adresse]” kan findes her og er vedlagt som 
bilag.
Udpegningen sker med hjemmel i Miljøbeskyttelseslovens §24 og §26a. Med tillæggets udpegning af 
tilstødende arealer udvides det samlede areal, hvor [adresse] har mulighed for at påbyde 
pesticidrestriktioner fra 46 til 60 hektar. Dette svarer til at BNBO-arealet i gennemsnit øges med ca. 30 %.
VURDERING
Af Byrådets gældende ”Indsatsplan Favrskov” fremgår det, at der skal forsøges at indgå frivillige aftaler om 
pesticidfri dyrkning i BNBO. Såfremt det ikke er muligt, vil Favrskov Kommune give påbud herom. Det 
fremgår desuden, at der ved påbud ikke vil være mulighed for tilpasning af aftaleareal til drifts- og 
brugsgrænser.
Siden ”Indsatsplan Favrskov” blev vedtaget, har der været en overtaksationskendelse fra Sønderborg 
Kommune om en påbudt pesticidfri dyrkning i BNBO. Kendelsen har resulteret i, at lodsejere også har fået 
fuld erstatning for de tilstødende små markhjørner og striber i en såkaldt arondering, da de er vanskelige 
at dyrke efterfølgende. Dette til trods for, at den pesticidfrie dyrkning kun blev påbudt og tinglyst på arealet 
inden for BNBO.
Teknik og Miljø vurderer på den baggrund, at kendelsen har en negativ effekt på indgåelse af frivillige 
aftaler, idet det for lodsejeren bedre kan betale sig at vente på et påbud. Dette vil øge kommunens 
ressourceforbrug til opgaven og vil samtidig stille lodsejerne uens med en fordel til dem, der ikke vil indgå 
frivillige aftaler.
Med dette tillæg foreslår Teknik og Miljø at sikre pesticidfri dyrkning på hele det areal, som lodsejer 
kompenseres for. Afgrænsningen af dette areal sker med udgangspunkt i en faglig vurdering af 
grundvandets sårbarhed. Tillægget omfatter de 38 BNBO, hvor der skal sikres pesticidfri dyrkning. Dette er 
inklusiv de BNBO, hvor der i dag er indgået frivillig aftale, da påbud senere kan være nødvendigt, såfremt 
den frivillige aftale annulleres. 
[adresse]: EMN-2023-00222
Dok-ID: 3587817
Sagsbehandler: jsje
Byråd
31. oktober 2023  19:00
Flere andre kommuner har lavet en lignende tilpasning til drifts- og brugsgrænser. Eksempelvis har Odder 
Kommune og [adresse] tidligere tilpasset selve BNBO-udpegningen efter drifts- og brugsgrænser. 
Folketinget indgik i juni 2023 en ny BNBO-aftale. Med den nye aftale fremsættes et lovforslag til november 
2023 om kommunal handlepligt, hvor kommunerne skal give påbud, såfremt frivillige aftaler ikke er mulige. 
Lovforslaget forventes at træde i kraft 1. juli 2024. 
Fra 1. januar 2025 vil et generelt sprøjteforbud træde i kraft i de tilfælde, hvor der ikke er indgået frivillig 
eller påbudt aftale. Der vil således være et kort tidsrum til at påbyde dyrkningsrestriktioner. Tillæg nr. 3 
sikrer, at påbud kan gives på et areal tilpasset drifts- og brugsgrænser samt at påbud allerede kan gives 
fra foråret 2024.
ØKONOMI
De almene vandværker indbetaler årligt 0,80 kr./m3 ekskl. moms til Vandsamarbejdet. Vandsamarbejdet er 
en forening, hvor alle almene vandværker i kommunen (vandværker med 10 eller flere forbrugere) er 
medlem. Vandsamarbejdet anvender disse midler til at udbetale erstatning til lodsejere for 
rådighedsindskrænkninger ved påbud.
Tillægget har derudover ingen direkte økonomisk konsekvens for Favrskov Kommune, idet eventuel ekstra 
rådgiverhjælp skønnes at kunne holdes inden for eksisterende anlægsmidler.
INDDRAGELSE
Forslag til ”Tillæg nr. 3 til Indsatsplan [adresse]” er blevet drøftet med Koordinationsforum for Grundvand, 
der er en lovhjemlet høringspart på grundvandsområdet, der i hver kommune består af lokale 
repræsentanter for bl.a. vandværker, Danmarks Naturfredningsforening og lokale landbrugsorganisationer. 
Landbrugsorganisationerne så gerne, at Teknik og Miljø afventede den nye nationale BNBO-lovgivning før 
der laves ændringer i Indsatsplanen. Vandsamarbejdet ser dog ingen grund til at afvente den nationale 
BNBO-lovgivning. Koordinationsforum for Grundvand skal orienteres om tillægget efter den offentlige 
høring.
Teknik og Miljø har derudover afholdt møde med Vandsamarbejdet om ”Tillæg nr. 3 til Indsatsplan 
[adresse]”. Vandsamarbejdet er enige i de foreslåede ændringer i ”Indsatsplan Favrskov”. 
INDSTILLING
Direktøren for Teknik og Miljø indstiller til Byrådet:
1.
At forslag til ”Tillæg nr. 3 til Indsatsplan [adresse]” om påbud om pesticidfri dyrkning på arealer i 
tilknytning til boringsnære beskyttelsesområder (BNBO) godkendes og fremlægges i offentlig høring i 
12 uger.
BESLUTNING
Teknik- og Miljøudvalget, 4. oktober 2023:
Fraværende: Ingen
Indstilles godkendt.
Økonomiudvalget, 24. oktober 2023:
Fraværende: Ingen
Indstilles godkendt.
Byrådet, 31. oktober 2023:
Fraværende: Jack Friis
Godkendt.
Bilag

Forslag til Tillæg nr. 3 til Indsatsplan [adresse], Til politisk behandling (3606291)
